Sarajevo-flyktninger trenger fortsatt hjelp
Beleiringen begynte 6. april 1992 og varte i nesten fire år. Den ble en av de mest dramatiske og symboltunge begivenhetene i krigen etter at staten Jugoslavia gikk i oppløsning - en krig som kostet rundt 100.000 mennesker livet og drev over 2 millioner mennesker på flukt. - Beleiringen førte til enorme lidelser for de rundt 400.000 menneskene som den gang bodde i Sarajevo. De sto under uavbrutt beskytning og var uten mat, drikkevann, medisiner og strøm, het det i en pressemelding fra FNs høykommissær for flyktninger UNHCR tirsdag. - I dag er de fleste av dem som måtte flykte fra sine hjem under konflikten fra 1991 til 1995, tilbake på sine hjemsteder. Men de gjenværende flyktningene og fordrevne i denne delen av Europa er fortsatt en av de fem sakene UNHCR prioriterer høyest, het det videre. Senere denne måneden skal det holdes et internasjonalt givermøte i Sarajevo for å drøfte fortsatt hjelpearbeid for flyktningene. UNHCR håper at det på dette møtet vil bli gitt løfter om bistand til en verdi av opp til 500 millioner euro, eller nærmere 3,8 milliarder kroner.
20 år etter at beleiringen av Sarajevo begynte, er mange av menneskene som flyktet fra den bosniske hovedstaden, hjemme igjen. Men FN jobber fortsatt for Sarajevo-flyktningene.